text: [{"text_idx": "#000003", "text": "621: Wayta buna dhaaban Libaanata/ixaana aarsuun akkamitti laallama?"}, {"text_idx": "#000004", "text": "Gaafii: Namootni hedduun wayta buna dhaaban ykn dhugan, Libaanata/ixaana aarsan. Ixaanni kun mi\u2019aa buna sanii dabala jedhanii niyyaa saniin dalagan. Kan tabarrukaaf dalagus inuma jira. Dabalataan namoonni gariin buna saniin \u2018sa\u2019aadaa jabaa, qahwaa jabaa\u2019 jedhanii du\u2019aa\u2019ii godhan malee bunni sun irraa hin qicamu. Wanti kun akkamitti laalama."}, {"text_idx": "#000005", "text": "Deebisaa: Ixaanni mi\u2019aa bunaa dabala kan jedhu kun waan qabatamaan mirkanaayee miti. Inni waan funyaan seenu malee waan afaan seenuu miti. Kanaafuu kaayoon waan san godhaniif, akkasumas aadaan wanti sun irraa dhufte qulqulleeffamuu qaba. Tabarrukaa fi waan adda addaa barbaachaaf kan dalagan yoo taate, shirkitti nama galcha waan ta\u2019eef badii guddaadha. Ixaana san aarsuun qaama wahiittitti ittiin dhihaachuuf godhan taanaan, jinnii gabbaruu jedhama. Kanaafuu wanti akkanaa gaafii biraa keessa nama galcha."}, {"text_idx": "#000006", "text": "Bunni bunuma. Waan addaa hin qabu. Addatti dhugaatii biraa irraa wanti isa kabajanii laalaniif hin jiru. Bunaaf kabajaa akkasii kennuun akka warra kaleessa buna dhadhaan akaayee, dhimma garagaraatiif fayyadamaa, namootarraan balaa geessaa turaniin adda waan hin jirreef, gochoota akkanaa irraa of eeguun barbaachisaadha. Yeroo hedduu wanti akkanaa wallaala irraa ka\u2019ee hojjatama waan ta\u2019eef irraa fagaatuu qabna."}, {"text_idx": "#000007", "text": "Gama biraatiin ixaanni wanti aarfamuuf naannoma qulqulleeffatuudhaaf yoo taate, hafuura bareechifatuudhaaf yoo ta\u2019e rakkoo hin qabu. Fakkeenyaaf namoonni buna daldalan naannoon itti hojjatan foolii qabaatee foolii san qulqulleessuuf yoo ta\u2019e, mana san urgeessuu fi bareechisuudhaaf yoo ta\u2019e homaa rakkoo hin qabu. Kaayyommaan ixaanaatuu manuma bareechisuu fi urgeessuudha."}, {"text_idx": "#000008", "text": "Gaafii: bunarratti wanti \u2018jabaa\u2019 jedhan sun ammoo maal inni?"}, {"text_idx": "#000009", "text": "Deebisaa: Wanti isa \u2018jabaa\u2019 godhu bismillaah jedhaniituma dhuguudha. Akkasumas bakka sanitti du\u2019aa\u2019ii godhuu sharxii ykn dirqama godhuun bid\u2019aadha. Du\u2019aa\u2019iin godhan du\u2019aa\u2019ii qulqulluuyyuu osoo taatee, bunaan wal qabsiisanii godhuun bid\u2019aadha. Sababnis du\u2019aa\u2019iidhaaf bakka godhan waan ta\u2019eef. Du\u2019aa\u2019iin kan bakka hundatti godhamtu ni jirti, kan bakka addaa qabdu ni jirti. Nabiin SAW du\u2019aa\u2019iidhaaf kan bakka itti godhan ni jira. Saniin ala waan isaan bakka itti godhaniin ala bakka addaa du\u2019aa\u2019iidhaaf godhuun bida\u2019aadha. Osoo waanuma Rasuulli SAW jedhan jedhanii du\u2019aa\u2019ii godhanillee kun amantii keessatti waan haarawa fiduudha."}, {"text_idx": "#000010", "text": "700: Maallaqa liqiitiin dalaganii bu\u2019aa qoodachuun akkami?\n699: Kittaannaan dhiiraa fi dhalatti garaagarummaa qabaa?\n698: Adurreen salaata ni balleessitii?\n697: Nama qabeenya nama dhoorkate akkam godhan?\n696: Azkaara Salaata waajibaa boodaa yeroo biroo yoo qara\u2019e akkami?"}, {"text_idx": "#000011", "text": "Nuuralhudaan Miidiyaa Tajaajila hawaasa Muslimaatiif dhaabbate. wanti irratti xiyyeeffatee dalagu diin Islaamaa barsiisuudha. miidiyaa kanarraan Ulamaa\u2019ileen Islaamaa gurguddoon heddu diin barsiisutti jiru. keessumattuu karaa saatalaayitiitiin tajaajilli hawaasa biyya keessa jiru dhaqqabu qooda guddaa qaba. Websaayitiin kunis namoota biyya alaa jiran tajaajiluuf qophaaye. namoonni Nuuralhudaa qunnamuu barbaaddan irratti nuuf barreessaa."}]